Nýtt en gamalt . Nýlega afhentir jarðfundnir gripir til Þjóðminjasafns Íslands Þriðjudaginn 29. október flytur Ármann Guðmundsson verkefnastjóri fornleifa í Þjóðminjasafni erindi í fyrirlestrasal Þjóðminjasafns Íslands . Í Þjóðminjasafni Íslands eru varðveittir í kringum 200.000 forngripir sem fundist hafa í jörðinni . Langflestir þessara gripa koma úr fornleifarannsóknum en nokkrir frá almenningi sem fundið hefur forna gripi á víðavangi eða vegna framkvæmda . Báðir þessir gripa hópar segja magnaða sögu af samfélagi í mótun í gegnum aldirnar , harðri lífsbaráttu og fólki með drauma og þrár . Í fyrirlestrinum fá gestir að skyggnast bakvið tjöldin og sjá nokkra útvalda forngripi sem borist hafa safninu síðustu misserin og varðveittir eru í nýrri rannsóknar - og varðveislumiðstöð Þjóðminjasafns Íslands í Hafnarfirði . Gripirnir verða kynntir , rýnt í hvaða sögu þeir hafa að segja og mikilvægi þess að varðveita þá samfélaginu til heilla .